বিশিষ্ট সমাজসেবী মোহিত কুমার দাঁ চাঁপাইনবাবগঞ্জের বিভিন্ন সামাজিক, সাংস্কৃতিক সংগঠন প্রতিষ্ঠায় অগ্রণী ভূমিকা পালন করেন। ১৯৪৭-দেশ বিভাগ পরবর্তী সময়ে চাঁপাইনবাবগঞ্জের প্রথম নাট্য গোষ্ঠী ‘প্রগতি নাট্য সংঘ’ (১৯৫৫) এর অন্যতম উদ্যোক্তা-প্রতিষ্ঠাতা সদস্য তিনি। ১৯৬২ সালে প্রতিষ্ঠিত ‘নবাবগঞ্জ সাহিত্য মজলিশ’ গঠনেও অগ্রণী ভূমিকা পালন করেন। জাতীয় সাহিত্য পরিষদ, চাঁপাইনবাবগঞ্জ জেলা শাখার প্রতিষ্ঠাতা-সভাপতি হিসেবে দীর্ঘদিন দায়িত্ব পালন করেন। এছাড়াও তিনি যেসব প্রতিষ্ঠান/সংগঠন প্রতিষ্ঠায় গুরুত্বপূর্ণ ভূমিকা রেখেছিলেন সেগুলো হলো-কচিকাঁচার আসর (জাতীয় শিশু-কিশোর সংগঠন) চাঁপাইনবাবগঞ্জ জেলা শাখা, হরিমোহন সরকারি উচ্চ বিদ্যালয় প্রাক্তণ ছাত্র সমিতি, বাংলাদেশ শিক্ষক সমিতি (চাঁপাইনবাবগঞ্জ জেলা শাখা), নবাবগঞ্জ শিক্ষক কল্যাণ সমিতি, কুতুবুল নানা স্মৃতি সংঘ উল্লেখযোগ্য। ক্রীড়াবিদ হিসেবেও মোহিত কুমার দাঁর সুনাম রয়েছে। ১৯৬০ সালে প্রায় দুই মাস ধরে বাই সাইকেল চালিয়ে সমস্ত পূর্ব পাকিস্তান পরিভ্রমন করেন তিনি। গণশিক্ষা বিস্তারের জন্য তিনি ১৯৮১ সালে প্রধানমন্ত্রীর সনদসহ পুরস্কার লাভ করেন। গুণি এই কবি, সাংস্কৃতিক সংগঠককে জাতীয় সাহিত্য পরিষদ, চাঁপাইনবাবগঞ্জ জেলা শাখা থেকে ২০০৪ সালে ‘জাতীয় সাহিত্য পরিষদ পুরস্কার ও সম্মাননা’ প্রদান করা হয়। শিক্ষকতা ও সাহিত্য-সংস্কৃতির পাশাপাশি বর্তমানে তিনি সনাতন ধর্মীয় কার্যকলাপসহ বিভিন্ন সমাজসেবামূলক কর্মকান্ডের সাথে জড়িত রয়েছেন।{অসমাপ্ত…/বিস্তারিত প্রকাশিতব্য মূল গ্রন্থ- ‘আলোকিত চাঁপাইনবাবগঞ্জ’ (চাঁপাইনবাবগঞ্জের দু’শো বছর ইতিহাসের বিশিষ্ট ব্যক্তিদের সংক্ষপ্তি জীবনী)}